text:
WILLEMSTAD – Rekurso pa hende ku un limitashon ta skars. Ròlstulnan ta kibrá regularmente i otro rekurso manera un computer ku ta papia òf un waha pa yu no ta rekompensá. Asina hende ku un limitashon literalmente ta senk bai fondo.
Alexander Janga di 37 aña a nase ku parálisis serebral. E por yuda su mes masha poko i p’esei kasi henter su bida kaba e ta biba na Fundashon Verriet. Un dia Alex a haña un computer ku ta papia via donashonnan na Hulanda, pero e aparato a daña. Su yudadónan i su fisioterapista e ora ei a traha un skreft chikí ku prenchi p’e. E por mustra riba e prenchinan i asina komuniká, pero e mes no por bira e blachinan, “Nos ta komprond’é ménos bon i e no por ekspresá su mes drechi. E ora ei e ta bira emoshonal i e ta kuminsá yora”, su yudadó asistente Maudien Plaate ta bisa.
Un otro punto ta Alex su ròlstul. Bon mirá esaki ta muchu chikí i e no por subi ni baha mas. “Bo ta mira kon esaki ta pone Alex sak bai mas abou. Esaki ta niun tiki bon pa desaroyo di su wesu di lomba.”
No tin rekurso
Ishya Narain tin dos aña di edat. E ta biba serka su mayornan. E tin hèndikèp múltiple i e no por kana. Ishya su mama, Marieke Stegeman, na novèmber a pidi un waha di mucha adaptá pa su yu muhé. A rechasá e petishon. “Awor Ishya tin kasi tres aña i nos mester karg’é henter dia”, Stegeman ta splika. Nos no tin rekurso. Solamente un baiskel chikí di kana, pero e commode tambe ta bira un problema: esaki ta trahá pa baby.”
Den koperashon ku un spesialista i un dòkter di mucha a skibi un karta ku loke Ishya mester. Un ròlstul adaptá bon mira ta un eksigensia, pero esaki por dura un poko. “A bisa mi ku si nos hasi e petishon pa un ròlstul awor ta otro aña nos ta hañ’é. Tambe tin un garantia di sinku aña i den e añanan ei bon mirá bo no por pidi nada mas. Mi a haña e tep pa bestèl un grandi i traha ku kusinchi.”
Stegeman espesialmente ke klaridat, pero ta manera largu bai e no por haña esaki. No tin un punto di komunikashon pa mayornan. “Mi tin e idea ku e kolaboradónan na SVB mes tampoko no sa eksaktamente riba kiko nos tin derechi. Tur dia mi mester ta riba e problema.”
Problema no ta konosí ainda
Bosero di SVB Armgard Gibbes ta bisa ku anualmente ta determiná un bùdjèt pa e diferente instanshanan di kuido. Segun e no tin un défisit. “E mensahe aki di tur manera no ta konosí serka nos. Sí ta konosí ku e fondo di AOV ta lucha ku défisit pa motibu di embehesementu.”
Gibbes no sa nada tampoko di tempu di espera largu.. “Tres luna ta e tempu máksimo di espera pero esaki ta un ehèmpel den kasonan extraordinario, manera si por ehèmpel un medida no ta optenibel na Kòrsou.


c: text/html

text:
E aña aki Museo Arkeologico Nacioal Aruba (MANA) a haci uzo di e oportunidadnan en conexion cu celebracion di Himno y Bandera, pa trece e Museo mas cerca na publico.
- o. cu un ‘pop-up expo’ y festival Indjan den bario di Brasil, participacion na Ferianan Cultural y Carrousel na diferente scol basico y preparatorio y un exposicion temporario na Archivo Nacional Aruba cu publico por bishita ainda den e siguiente 3 luna.
Di e forma aki, grandi y chikito a disfruta di nos herencia cultural Indjan, den e periodo cu sala di exposicion di MANA ta cera temporario pa motibo di mantencion.
E siman a cuminsa cu e Feria cultural di scol preparatorio Washington, unda Museo a trece un “mini” festival Indjan pa e muchanan y nan famia cu a encanta pa haya ‘bodystamp’ cu replica di stempel di Indjan, a traha bunita “cadena di Indjan”, por a mira e cadena real di Indjan, como e piedra di mangaan di cual Indjan a traha nan pintura cora pa haci nan “bodystamp” y algun artefacto arkeologico mas den un exposicion simpel y temporario cu a trece na e scol pa e anochi cu gran acohida aki.
Despues a sigui cu presentacionnan na scol basico Pius X, como Emmaschool y scol basico Washington durante nan Carrousel Cultural na cual e alumnonan a haya e informacion di e Indjannan cu tabata biba na Aruba y a pasa pret ora den grupo a traha un puzzel cu mester a forma un potchi di Indjan. Museo ta hopi agradici na su boluntario Judmira Limonier, cu a duna un man p’asina logra haci e presentacionnan aki posibel. Danki tambe na e confiansa di e cabesante, juffrouwnan di scol y stagiares di IPA, cu a pidi Museo pa participa na e actividadnan educacional aki.
E atardi y anochi di 16 y 17 di maart, Museo a ‘pop-up’ na Centro di bario Brasil cu un exposicion temporario den tema di Shamanismo, rito y ceremonianan Indjan y a trece un parti di nos Festival Indjan pa mucha, hoben y adulto disfruta di dj’e. Riba e banner ilumina por a mira y a duna informacion tocante artefactonan ceremonial di cual e. o. e stempel Indjan, e ‘Tinkler’, un instrumento musical di Indjan y un amuleto den forma di un cara.
Bishitantenan a keda asina encanta pa haya nan ‘bodystamp’ cu un replica di e stempel Indjan di nos “shaman” pa e anochi “Beach Lama”, muchanan tabata orguyoso di a traha “tinkler” y un mascara mescos cu e amuleto.
Masha danki na nos boluntarionan hoben Jordan, Melany y Leonardo cu a traha hopi duro durante e anochi hopi bon bishita aki p’asina tur mucha por a traha nan obranan.
Un danki tambe na artista local “Beach Lama’ pa su rol di Shaman y pa su bunita ‘surprise performance’ y na Centro di bario Brazil, sra. Stella Lopes y sr. John Freddy Montoya pa e confiansa pa incorpora Museo den e celebracion.
Actualmente, Museo Arkeologico tambe ta forma parti di e exposicion temporario “Aruba ta nos tur” cu a habri dia 18 di maart na Archivo Nacional. Akinan Museo pa medio di un ‘Timeline’ cu artefacto arkeologico, historico y di awendia ta ilustra desaroyo di e prome habitantenan di nos isla te cu awe y cu algun ehempel ta demostra influencia di nos antepasadonan riba nos bida di awor. Museo ta desea di gradici Archivo Nacional Aruba pa e invitacion pa forma parti di e exposicion aki, sr. Fransisco Croes pa fia su herment historico y artista local Marian Abath pa fia su cadena di cralchi di glas pa e exposicion aki, como tambe Jair Britten cu hunto cu yiu Amanda, a duna un bunita presentacion di musica inspira pa Indjan, incorporando e ‘Tinkler’, un instrumento di musica di Indjan di Aruba. Keda pendiente pa mas actividad di Museo Arkeologico den barionan di Aruba den proximo periodo.

robotstxt: allowed

filter: keep


text:
Dictado di Papiamento
Dictado di Papiamento diasabra 23 di februari
Dia 21 di februari ta Dia Internacional di Lenga Materno. Bay demostra cu bo sa skirbi bon Papiamento y cu bo conoce e reglanan di ortografia of simplemente bo kier sina mas con pa skirbi Papiamento corectamente.
E dictado a ser redacta pa Ramon Todd Dandaré Mag. Ling. conhuntamente cu drs. Joyce Pereira y lo keda presenta pa e poeta Rosabelle Illes. E participantenan lo skirbi 13 frase na Papiamento.
Despues lo tuma un pausa unda tin oportunidad di busca algo di come y bebe mientras cu e hurado ta corigi e dictado. Ramon Todd Dandaré lo duna informacion tocante e dictado y ortografia di Aruba. Finalmente lo anuncia e ganadornan di dictado y esunnan di Haiku sigui pa entrega di e premionan corespondiente.
P’esey diasabra 23 di februari bin pasa un rato ameno y alabes educativo combina cu varios presentacion na Cas di Cultura.
Por inscribi di antemano pa participa na e dictado via e-mail papiamento.aruba@gmail.com. Sea asina bon di pone bo nomber, telefoon, edad, scol y/of trabou. Tambe por inscribi personalmente diasabra 7 or di anochi, pa asina por cuminsa 7.30 cu e dictado. Ta bay tin premionan pa esnan cu sobresali.


text:
Pa por kuminsá ku un empresa, bo mester di un pèrmit di Entidat Públiko Boneiru. Desde ku Boneiru a bira un entidat públiko di Hulanda, tin dos kondishon na kua ta someté e petishon na prueba:
-
Konosimentu di asuntu/ekspertisia
-
Base finansiero
No tin kestion mas di moratorio riba sierto terenonan.
E siguiente formanan hurídiko di negoshi ta posibel na Boneiru:
-
Kompania anónimo (NV)
-
Kompania será (BV)
-
Kompania bou di firma (VOF)
-
Kompania komanditario (CV)
Tambe Bo por lanta un fundashon. No tin mester di pèrmit pa esaki. Bo mester di un pèrmit si Bo ke trese ekspanshon òf kambio den un kompania eksistente. Direktorado di Espasio i Desaroyo ta responsabel pa konsehá Bestuurscollege relashoná ku dunamentu di pèrmit. Aki ta tene kuenta ku e interesnan di naturalesa i ta wak e lugá na unda e empresa ke establesé. Bestuurscollege finalmente ta tuma desishon.


text:
Atleta di peso, John Henriquez a hisa un total di 282 kilogram den su prome aparicion Olimpico
- Details
- Parent Category: Noticia
- Created on Wednesday, 08 August 2012 15:59
Atleta di peso, John Henriquez a hisa un total di 282 kilogram den su prome aparicion Olimpico
2012-08-08. Sali como e prome participante durante di un competencia di hisamento di peso den Weganan Olimpico tabata algo grandi pa Aruba y pa nos atleta John Henriquez. Apoya pa e publico grandisimo(10.000 persona) den e Excel Center, incluyendo John su famiya
kendenan a viaha specialmente for di Aruba pa biba e bunita momento aki, e atleta Arubano a sali como e prome atleta den e disciplina di "snatch", categoria 105kg. Mester bisa cu den su prome intento John a hisa 115kg den snatch, cual a bai relativamente facil. Den su segundo intento John a hisa 122kg, esaki tambe a bai cu facilidad, despues e ta pone cinco kilo aserca pa un total di 127kg, John ta hisa esaki tambe, pero debi na un fayo chikito den su tecnica e no a ser honra y mirando cu tabata su di tres intento John a keda na 122kg den e disciplina di snatch.
E siguiente disciplina tabata e asina yama "clean and jerk", unda John a cuminsa na 150kg. Mester bisa cu den clean and jerk tambe nos atleta John Henriquez mester a sali como e prome participante y un bez mas bou di un aplouso grandi di e publico, e atleta Henriquez a cuminsa cu su intento na 150kg y esaki a bai bon. Determina pa logra su supera su record personal, Henriquez ta hisa e 160kg manera nada. Despues e ta logra pone diezun kilo aserca pa 171kg, pa asina kibra su record personal, aki tur cos a mustra cu elo logre, pero e atleta Arubano no por a complementa e hisa manera desea debi cu su curpa a bai for di balansa y mester a laga e peso bai. Notable tabata cu e atleta Henriquez tabata un tiki desapunta debi cu casi ela logra mehora su marca personal. A lo largo e combinacion di snatch y clean and jerk a pone cu e atleta Arubano a logra hisa un total di 282kg.
Asina mes John a keda satisfecho cu su prestacion general, mirando e tiki tempo cu ela haya pa cu su preparacion pa bini na e Weganan Olimpico. Segun John e tin cu traha un tiki mas duro ariba su tecnica cual ta algo hopi essencial den e deporte di hisamento di peso. Por ultimo nos kier a bisa aserca cu John Hneriquez a gana un popularidad enorme serca di e aficionado di peso, na su salida for di e Excel Center e publico presente no por a stop di saca potret y pidi autografo na nos atleta di peso.
E competencia mes den 105kg a ser gana pa e atleta di Iran, Behdad Salimikorda cu a hisa pa un total di 455kg y a bai cu e medaya di Oro. Un pabien sigur na e atleta Arubano John Henriquez cu su logro durante di e Weganan Olimpico di Londres 2012


text:
Ta bon pa nos duna honor na nos yiunan di Tera cu a duna di nan bida pa nos por ta unda nos ta awe… Riba ‘Dia di Betico’, ban honra Betico.
Cu danki na Wikipedia den papiamento.
‘Ta bon pa nos duna honor na nos yiunan di Tera cu a duna di nan bida pa nos por ta unda nos ta awe… Riba ‘Dia di Betico’, ban honra Betico. -Ingrid’
Na 1972, a continua cu e proceso di decolonisacion y independencia inicia for di aña 40 na e conferencia na Surnam, na unda Betico Croes di partido MEP (Movimiento Electoral di Pueblo) a propone tambe un “sui-generis” Dutch Commonwealth di cuater pais y estado independiente miembro: Aruba, Hulanda, Surnam y Antia Hulandes, cada un cu su propio soberania y identidad nacional. Mr. C. Yarzagaray, representando e partido politico AVP (Arubaanse Volkspartij), a propone pa tene un referendum pa e pueblo mes dicidi su propio destino y a proclama cu: “Aruba hamas lo acepta un federacion ni un nacionalidad di segundo categoria”.
Betico Croes mesora a inicia na Aruba un campaña pa informa y prepara e pueblo di Aruba pa Aruba su independencia politico y un status aparte den un commonwealth Hulandes liber di tur resto di colonisacion. Na 1974 e Ministro di Structura Estatal a percura pa publica e “Witboek over de Status Aparte”, y na maart 1976, un comite nombra pa gobierno di Aruba a logra keda cla cu tur preparacion pa a introduci e bandera y himno nacional di Aruba como e dos simbolonan di Aruba su soberania y independencia, y hunto tambe a fiha 18 di maart 1981 como fecha pa Aruba su independencia como pais completamente separa y independiente cu un status aparte como estado miembro di un commonwealth nobo, moderno, bou di un statuut dor di cual lo a elimina pa semper e gran berguensa di tur e resto di dominio y poder colonial.
A sigui na maart 1977, cu e referendum (Aruba a ser obliga pa a yama e referendum aki un ‘encuesta’, pasobra pa ley Aruba no tawata permiti pa tene un referendum) pa e pueblo mes determina su futuro cu a ser teni cu e sosten di e Nacion Uni y 82% di e votadonan a scohe pa independencia: pa Aruba ta un pais riba su mes, y cu derecho di ta un estado miembro di un comonwealth nobo, moderno Hulandes, manera tawata e deseo di e pueblo ya for di añanan 40, pa Aruba iguala cu e otro cuater paisnan cada un como Estadonan di Miembro lo a obtene nan ‘status aparte’ eyden.
E gobierno di Aruba a asigna e ‘Instituut van Sociale Studies’ den Den Haag pa haci un estudio di Aruba su independencia, cu a wordo publica den 1978, cu e titlo “Aruba en Onafhankelijkheid, achtergronden, modaliteiten en mogelijkheden; een rapport in eerste aanleg”.
Na e conferencia di Den Haag den 1981, Aruba su independencia a wordo proponi na 1991. Den maart 1983, basa riba e Referendum, finalmente Aruba a haya un trato oficial den Reino, pa Aruba su decolonisacion y independencia, e prome pais birando den Reino Hulandes, cu su mesun costitucion, unanimamente aproba y proclama den augustus 1985, y despues di un eleccion teni den november pa Aruba su prome parlamento.
Aruba a separa for di Antia Hulandes y bira oficialmente un pais y e di tres miembro di estado den Reino Hulandes dia 1 di januari 1986, cu despues di 10 aña Aruba e ful independencia na aña 1996, y cu e abolicion di Reino Hulandes Bieu. Un miembro di estado nobo di e nobo Reino Hulandes como completamente nobo y moderno di Dutch Commonwealth, liber di tur dominio colonial.
E logro grandi aki ta danki na e United Nations Resolutions pa elimina colonialismo y tambe na Betico Croes y e steun politico di otro nacions manera Merca, Panama, Venezuela y varios pais Europeo. Croes tawata proclama e “Libertador di Aruba” despues di un accident tragico dia 31 december 1985 y a fayece den november 1986.


text:
Riba diadomingo mainta trempan a wordo planea di parti Departamento di Agricultura, Cria y Pesca Santa Rosa un bishita na diferente Pier di Piscado cu resorta bou di Santa Rosa. Nos seccion di Pesca cu ta Fundacion Centro di Pesca Hadicurari ta mantene e Piernan aki cu ta di Gobierno.
Hunto cu Minister Presidente sr. Mike Eman, director di Santa Rosa sr. Nathalie Maduro, sr. Byron Boekhoudt cu ta chef di seccion di pesca y algun miembro di bestuur a bishita e Piernan aki.
A cuminsa parti pariba di Aruba cu ta e Pier di Rogers Beach. Aki Minister President sr. Mike Eman hunto cu esnan encarga a yega pa asina tuma nota di e dañonan causa pa Horca Mathew algun luna atras.
Scuchando e inkietudnan cu e Piscadonan tabata tin na e momento ey cu tambe tabata warda riba Minister Presidente su yegada. E vocero sr. Ernulfo Beaumont a combersa cu Minister Presidente sr. Mike Eman den nomber di demas piscadonan.
Diferente inkietud a wordo treci dilanti y tambe diferente otro ideanan a bin dilanti pa un mihor contribucion di parti esnan encarga cu e Piernan y engrandece pesca engeneral aki na Aruba.
Despues di a bishita e Pier di Rogers Beach a sigui pa esun di di Cura Cabay. Piscadonan for di trempan wardando e Minister Presidente sr. Mike Eman pa asina tuma nota tambe kico tur nan tin pa trece dilanti hunto cu esnan di Santa Rosa, seccion di Pesca y miembronan di bestuur di Centro di Pesca Hadicurari.
Vocero di e Piscadonan di Cura Cabay sr. Ruben Willems a combersa cu Minister Presidente sr. Mike Eman, kende a pone tur puntonan di inkietud riba papel y hasi entrega di esaki p’asina nan por haya oido di parti e mandatario.
Un di e puntonan aki ta falta di luz cu nan tin na e Pier aki. Por a tuma nota tambe di mayoria trabounan cu ta andando pa e parti di construction cu partinan nobo cu pronto lo keda finalisa.
Pier di Spaans Lagoen, Centro di Pesca Spaans Lagoen ta otro di e facilidadnan cu a keda bishita. Sr. Alex Farro vocero di e Piscadonan tabata presente p’asina duna di conoce na Minister Presidente sr. Mike Eman kico ta e ayudo cu nan mester na e pier aki cu no mucho tempo pasa a wordo renoba.
Tin un parti cu no ta cai bou di Gobierno di Aruba na e pier aki cu mester di mantencion riba corto plaso pa motibo cu un parti di e Pier a cuminsa kibra.
Pier di Waf’i Rancho na Waf Chikito tambe a wordo bishita Round. Na e Pier aki kisas kehonan no ta mucho pa motibo cu e Pier aki apenas tin un aña of kisas un poco mas cu ela wordo ronoba. Sr. Clifford Rosa kende ta presidente di Fundacion Centro di Pesca Hadicurari a haci acto di presencia p’asina intercambia di idenan pa un miho funcionamento di e facilidad.
E recorido a continua pa e Pier di Fundacion Centro Di Pesca Hadicurari. Sr. Byron Boekhoudt Chef di e seccion di Pesca brevemente a duna Minister Presidente sr. Mike Eman un splicacion di funcionamento di e Pier. Dañonan hasi pa Horcan Mathew cu ya a wordo repara y manehonan pa uzo di e Pier ta algun di e splicacionan cu a wordo duna.
Pa finalisa e recorido miembronan di e directiva di Fundacion Centro di Pesca Hadicurari a reuni cu Minister Presidente sr. Mike Eman evualua e peticionnan cu tabata tin durante e recorido y con esakinan mester bai wordo realisa.
Di parti di Departamento di Agricultura, Cria y Pesca Santa Rosa nos ta sumamente content di por a realisa un recorido hunto cu Minister Presidente sr. Mike Eman pa asina mira kico ta “come y bebe” di e facilidadnan aki y duna atencion na nos Piscadonan.


text:
Como un forma pa yama clientenan danki pa nan sosten henter aña y tambe pa celebra un momento asina importante den nos historia, Post Aruba N.V. a celebra nos Dia di Himno y Bandera, decorando e interior di e edificio cu bandera p’asina clientenan por sinti e celebracion andando.
Na mes momento tur cu a drenta pa sea busca un paki, pa manda un paki, cumpra stampia of pa post un carta, a haya un oportunidad pa tuma un cos dushi manera chuculati pinda, bolo, driguidek, cupcake, dulce de leche, cocada, pan dushi y hopi mas. Di bebe por a scoge entre te y juice pa baha tur e cos dushi nan cu tabatin.
Di e forma aki Post Aruba N.V., cu sin duda tambe a hunga un rol crucial den desaroyo di nos pais e ultimo 31 añanan di nos Status Aparte, tambe a celebra e hecho historico aki.


text:
Aruba Marriott CARE Foundation recientemente a organisa un atardi caritativo riba dia di San Valentino unda miembronan di Aruba Marriott CARE Foundation a bishita e casnan di anciano; San Pedro na Playa, Huize Maris Stella na Savaneta y Centro di Cuido na San Nicolas, p’asina parti cupcakes di San Valentino pa e residentenan.
E boluntarionan ta miembronan di Aruba Marriott CARE Foundation kendenan ta empleadonan di Aruba Marriott Resort & Stellaris Casino, Marriott’s Aruba Ocean Club y Marriott’s Aruba Surf Club cu a yuda durante nan ora di trabao y a logra parti 300 cupcakes.
E boluntarionan a laga sa di ta sinti hopi bon y contento di por ta parti di e actividad aki dor di pasa un rato ameno cu nos grandinan y di por yuda comunidad di Aruba. Un gradicimento special na All Starz Tours pa a sostene e iniciativa aki dor di ofrece transportacion por nada na e boluntarionan.
Sigientemente dia 23 di februari 2017, miembronan di Aruba Marriott CARE Foundation hunto cu empleoadonan di Aruba Marriott Resort & Stellaris Casino, Marriott’s Aruba Ocean Club y Marriott’s Aruba Surf Club y AHATA a tuma un mainta p’asina haci un “neighborhood clean-up” den e bario di Seroe Janchi cerca di e dam. E area aki tabata hopi sushi pero a logra haci esaki limpi acumulando full un container di 20 pia di sushi y tambe mas di 30 taira.
Ademas di limpiesa, Aruba Marriott CARE Foundation ta brinda asistencia na fundacionnan y organisacionnan den nos comunidad por medio di verf y renoba sedenan y ta hasta haci gestonan special manera esun di dia di San Valentino.


text:
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’. E projecto lo combina aspectonan di wellness, creatividad y sostenibilidad.
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’ cu lo keda cla na December. E projecto lo combina aspectonan di wellness, creatividad y sostenibilidad. E combinacion di e tres elementonan aki ta un concepto unico pa Aruba. ‘Camacuri Wellness Garden’ tin un meta importante pa e bira un lugar di encuentro di hendenan cu ta apoya e filosofia describi.
Continue reading “Camacuri Residence ta presenta su projecto di ‘Camacuri Wellness Garden’”
E buki ‘Pa Semper’ di Sherwin Jacobs ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Por cumpra e buki na Van Dorp y De Wit Stores
Nos tur ta busca felicidad y pa cada hende felicidad tin un otro contenido. Felicidad por ta den amor pa pareja, pero e por ta tambe amor pa profesion, pa e nietonan of pa Dios. Of felicidad por ta tambe un combinacion di diferente cos. E buki ‘Pa Semper’ ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Diferente generacionnan ta topa otro den ‘Pa Semper’ y hunto nan ta explora e sentido di bida den cada periodo di bida. Tin hopi intriga tambe den e buki pa asina por jega na un forma of otro na e informacion cu e dos rivalnan femenina ta desea di haja. Intriga cu ta jega te hasta na un aventura entre e dos damanan.
Continue reading “‘Pa Semper’… Buki di Sherwin Jacobs ta sinja nos di e buskeda na felicidad.”
Abuso sexual ta hopi den discushon e dianan aki. Ta enfoca hopi riba castigo cu un pedofiel merece, di otro banda ta keda e punto cu ami kier enfoca cu nos comunidad merece di hopi mas informacion y educacion riba temanan di bida. Tur cos cu un comunidad ta resisti lo cambia, si comunidad duna contenido y forsa na su norma y balornan.
E miho forma pa sinja un otro ta cu amor, una bes e curason compronde, e mente ta habri…- Link of Love
Abuso sexual ta hopi den discushon e dianan aki. Ta enfoca hopi riba castigo cu un pedofiel merece, di otro banda ta keda e punto cu ami kier enfoca cu nos comunidad merece di hopi mas informacion y educacion riba temanan di bida. Tur cos cu un comunidad ta resisti lo cambia, si comunidad duna contenido y forsa na su norma y balornan. Y tambe actua segun esakinan.
Continue reading “Stop abuso sexual ta cuminsa cu educacion y informacion”
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
Y na un prijs cu tur hende por paga!
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
E workshop ta un iniciativa di Comprondiendo Bida y Camacuri Residence cu ta bay introduci tambe un programa di wellness como parti di su servicionan. A scoge pa cuminsa oktober 1, den e luna di prevencion di cancer y brinda e workshop pa un prijs special di solamente 25 florin pa nos hendenan local.
Di e forma aki kier duna e oportunidad pa tur hende sinja algo balioso pa nan bida na un prijs abou. E ta un oportunidad pa trese hende hunto na un forma ameno y cu un concepto diferente.
Den e actividad aki e participantenan por pone nan preocupacion di tur dia un banda y traha tempo pa nan mes.
Continue reading “Bo ta invita pa un workshop ‘Wellness cu Puro Naturalesa’, diasabra oktober 1”
Pornografia infantil lo stop ora anos como ser humano adulto para keto, para keto di berdad cu nos curason y pensa ‘KICO TA E DERECHO DI BIDA Y FUTURO DI UN CRIATURA?’. Derecho di mucha ta cuminsa ora ta mira di berdad kico ta na bienestar general.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘Kiko ta e derecho di bida y futuro di un criatura?‘. Derecho di mucha ta cuminsa ora ta mira di berdad kico ta na bienestar general. Den caso di mucha, mas ainda, pasobra e mucha mester di e hendenan adulto pa proteg’e ora e mes no por hasi esaki pa su mes.
Continue reading “Stop pornografia infantil ta responsabilidad di cada un di nos…”
Tras di e aparencia duro di un mundo caotico, tin un universo conecta intimamente cu amor… Laga tur cos den su man. – Marianne Williamson
Rutina y reglanan husto nunca a danja niun hende. Yuda bo yiu discubri su talentonan, sinj’e norma y balornan. Bis’e cu e ta balioso den bo bida… Amor y disciplina… combina ta crea un futuro fuerte pa bo yiu… Dun’e, e merece y lo beneficia di dje!
Tras di e aparencia duro di un mundo caotico, tin un universo conecta intimamente cu amor… Laga tur cos den su man. – Marianne Williamson.
Bibando den un mundo caotico y insegur, nos ta lubida hopi biaha cu esaki ta e caso tambe pa e generacion cu ta sigi nos. Un generacion cu por ta, ta lanta di chiquito den un bida cu tiki disciplina y hopi caos. Cu tur major ta stima nan yiu ta berdad, di un of otro forma. Cu semper nan ta expresa esaki? Probablemente no semper den nan bida hopi druk y cu hopi desorden.
Ta importante pa mas tanto cu nos por bisa nos yiunan cu nos ta stima nan, cu nos ta aprecia nan, cu nan ta balioso den nos bida. Y semper corda cu structura ta hopi importante den bida di un mucha y ta jud’e pa structura su bida poco poco, maske con chiquito e ta.
Continue reading “Sinja bo yiu disciplina cu amor…”
Perfeccion ta existi? No, perfeccion ta e caminda! Ora nos acepta esaki, nos por cuminsa mira e beyesa real di bida, tambe den e imperfeccion! Marilyn Monroe, considera un beyesa eterno a bisa cu ‘Imperfeccion ta beyesa’. Berdad of no?Les’e y pens’e!
Imperfeccion ta beyesa. – Marilyn Monroe.
Bida por ta perfecto den tur su imperfeccion. E asunto ta cu hopi biaha nos mes ta pensa cu nos mester logra e situacion perfecto prome cu nos tuma accion. Realidad di bida ta mustra nos hopi biaha cu perfeccion ta e caminda. Naturalesa no ta perfecto, pero ta den e imperfeccion aki juist ta sinta su beyesa.
Marilyn Monroe, considera un beyesa eterno a bisa cu ‘Imperfeccion ta beyesa’. Pesey ta bon pa nos sinja aprecia e Imperfeccion den tur cos. Pa cuminsa cerca nos mes. E ora bo ta cuminsa mira tambe e beyesa di tur cos, e beyesa di bida. Aprecia esaki ora bo discubri’e!
Continue reading “E beyesa di imperfeccion”
Kico muchanan ta sinti falta di dje den nan educacion y bida na cas, na scol, den nan iglesia of den nan bario? Amor, disciplina, norma, balor, instruccion, etica?
Nos famia ta e cuna pa sinja etica, segun un presentador na radio…
Si, berdad, e tin rason, etica, amor, disciplina… formacion…informacion…
‘Un ser inteligente ta e principio di tur cos’ – Jean Jacques Rousseau
Mi tabata scuchando un programa riba famia y etica. Hopi interesante pa scucha cu como nacion nos tin cu tuma ensenjansanan riba etica y moral na serio. E presentador ta puntra: ‘E problemanan social y personal por tin di hasi cu ja nos no ta paga asina hopi atencion mas na balornan manera respet, integridad, responsabilidad? Kico ta bon y kico ta malo? Nos ta duna contenido na e palabranan aki ora nos ta splica nos yiunan na palabra chikito kico nan ta nifica. Tambe ta bon pa duna nan ehempel di bida diario, p.e. pa no mishi cu cosnan cu no ta di bo, maske con chiquito e por ta manera un pen di propaganda (no horta). Ta importante pa sinja nos yiunan kico ta nos bon custumbernan, p.e. cuminda hende ora bo topa nan riba caminda (bisa ‘bon dia, senjora’ of ‘meneer’).’
Continue reading “Nos famia ta e cuna pa sinja etica…”
Diasabra dia 3 di September Manchi Hennep lo ta presente na Van Dorp Book & Office Dakota pa presenta su buki nobo. ‘Ursula’ ta su di tres buki, dedica na hubentud di e islanan ABC. Pasa busca di bo y laga Manchi firm’e pa bo.
Sr. Hennep lo ta na Van Dorp Dakota cu ta apoya nos escritornan local y nos dushi Papiamento, for di 11.00 a.m – 1.00 p.m
Van Dorp ta apoya nos escritornan local y nos dushi Papiamento.
Ursula, un mucha muhe di diescinco aña, ta biba huntu cu su mayornan y a caba di gradua. Pa un temporada tur cos ta bay bon, Hitler, cu ta na poder ta esun cu ta dicidi kico tur hende mester haci. E ta pasa den cosnan malo, pero despues e ta mehora un poco. Eta siña conoce Joop, un Hulandes manda pa bin traha na Alemania y ta namora na dje. Despues di guera Joop ta bay bek su pais, pero ta priminti di bolbe p’e. Joop ta bolbe y nan ta casa pa despues bay biba na Hulanda unda Ursula ta spera di haya un bida nobo, yen di felicidad pa lubida tur loke el a pasa. Futuro lo dicidi si cos ta bay manera e ta spera.
Manchi (Herman Hennep) a nace na Aruba na 1942.
Continue reading “Sera conoci cu Manchi Hennep y su buki nobo Ursula”


text:
Brazil Taekwondo Stichting ta contento di por a participa den campeonato nacional di Himno y Bandera organisa pa Aruba Taekwondo Bond “ARTBO”. 6 Scol di Taekwondo a participa y a lucha pa best team y best fighter.
E refereenan cu a guia e campeonato ta uni cu otro y ta scoge nan mihor bringadornan na final di e campeonato.
E bringadornan mester duna tur di nan banda y bringa bon pa yama atencion di e refereenan.
E atletanan di Brazil Taekwondo Stichting a sa di demostra nan abilidad den e categoria di infantil, cadet y junior. Un cos asina grandi no sa sosode tur dia na unda cu a logra bay cu 4 premio y e Train Hard Fight Smart ta na su lugar e biaha aki.
Brazil Taekwondo ta felicita tur e atletanan cu a saca cara di Brazil Taekwondo Stichting y e refereenan cu a scoge nan como nan mihor bringadornan di e campeonato di Himno y Bandera.